《梅月双清》
明代·郑韺

君不见铁石枝头灿玉霞，暗花浮动山人家。诗翁骑驴问消息，处士养鹤成丹砂。

又不见蟾蜍踏过清虚府，听彻霓裳羽衣舞。琴声错落来西厢，掉影杳落下南浦。

九重碧落浮清光，万顷连云映疏影。乾坤灏气清可人，月下仿佛梅花神。

姮娥为报东皇信，一枝占断江南春。与君秉心同岁寒，春花秋月无情看。

轩居寂寞夜吟苦，朔风凛凛吹阑干。华光道士画无敌，双清写就千金值。

几回洞府露真传，元恐诗人不曾识。驿使传来赠与君，冀君志节超等伦。

梯云鼎羹世稀有，对此还思效古人。

作者简介：郑韺，合浦（今属广西）人。孝子。清道光《廉州府志》卷二○有传。